**Lovgivningsprocessen i Danmark**

Lovgivning er en af de centrale opgaver, som ligger hos Folketinget. Man opdeler ofte **beslutningsprocesser**, hvor f.eks. politiske aktører træffer beslutninger, i faser, da det giver et godt overblik over, hvordan forskellige dele af processen finder sted og hænger sammen med andre dele af processen. En ulempe er, at ***lovgivningsprocessen*** ofte er mere kompleks, og processen i virkeligheden ikke er så lineær, som en fasemodel viser. Så lovgivningsprocessen i Danmark gennemløber de nedenstående fire faser, men ofte sker der spring frem og tilbage mellem de enkelte faser. F.eks. kan der løbende i arbejdet med ny lovgivning opstå nye dagsordener, som skal indarbejdes i loven. Når en politisk sag begynder at blive behandlet af politikerne i Folketinget, får den ofte mere opmærksomhed i medierne og dermed kommer der ofte nye forventninger, som politikerne vil forsøge at indarbejde i lovgivningen. På trods af nogle problemer med at se lovgivningsprocessen som en fuldstændig lineær og rationel proces, giver det stadig rigtig god mening at betragte lovgivningsprocessen som bestående af nogle adskilte elementer. Lovgivningsprocessen i Danmark kan inddeles i fire faser.

1. **Dagsorden- eller initiativfasen**. Inden en lov bliver vedtaget og implementeret, skal nogen først identificere et problem, der kræver en løsning. Så lovgivningsprocessens første fase består i, at f.eks. en minister, en organisation, et folketingsmedlem, medier eller en gruppe borgere bliver opmærksom på et problem og får problemet på den politiske dagsorden. I Danmark kan borgere med stemmeret til Folketinget f.eks. stille et **borgerforslag**, hvor man kan få sit forslag fremsat i Folketinget, hvis det har mindst 50.000 støtter, men i virkeligheden kommer initiativet til ny lovgivning i Danmark som regel fra regeringen. Bl.a. fordi regeringen har en stor og detaljeret viden om, hvad der sker på en række samfundsområder.
2. **Den lovforberedende fase**. I den lovforberedende fase arbejder politikere og embedsmænd med at formulere et udkast til en lov. De skal her undersøge konsekvenserne af loven, forsøge at finde formuleringer og undersøge, om loven vil have de ønskede effekter og kunne løse det problem, som har ført til, at der skal laves en ny lov. Samtidig skal politikerne her også prøve at finde ud af, om loven kan få et flertal i Folketinget.
3. **Beslutningsfasen**. Efter der er blevet udarbejdet et lovforslag, skal det igennem tre behandlinger i Folketinget. For at en lov kan blive vedtaget, skal politikerne stemme om lovforslaget tre gange. Hvis der er et flertal imod loven ved en af de tre behandlinger, bortfalder lovforslaget. Der er flere grunde til, at et lovforslag skal behandles tre gange. Bl.a. åbner det op for, at der kan komme ændringer undervejs i processen, hvis der er politikere eller partier, der foreslår det. I løbet af beslutningsfasen kommer lovforslaget også i høring mellem de forskellige behandlinger i Folketinget, hvor borgere og organisationer kan komme med input til lovforslaget. Desuden skal lovforslaget behandles i et af Folketingets udvalg. Her kan udvalget også komme med ændringsforslag. Hvis lovforslaget kommer igennem de forskellige behandlinger og når frem til 3. behandling, kan lovforslaget blive vedtaget, hvis der ikke er flertal imod forslaget blandt Folketingets 179 medlemmer. Så i dansk politik handler det ofte om at kunne **tælle til 90**.
4. **Implementeringsfasen**. Hvis loven bliver vedtaget, skal den implementeres, hvilket betyder, at den skal føres ud i livet og blive til konkret politik. Den ansvarlige for implementeringen er ministeren på området. Ofte kræver implementeringen, at embedsmændene i ministeriet skal skrive en række udspecificerede regler og vejledninger, som præciserer loven.

Lovgivningsprocessen virker til tider lang og omstændelig, og man kan spørge, om det ikke var bedre, hvis det gik lidt hurtigere, så politikerne bedre kunne reagere, når der opstår problemer. Det er bare vigtigt, at alle parter der berøres af ny lovgivning, får mulighed for at blive hørt. På samme måde er det også vigtigt, at de forskellige politiske holdninger i Folketinget kommer frem, så der er tale om en reel demokratisk proces, og endelig er det af afgørende betydning, at lovgivningen er grundigt gennemarbejdet. De forskellige faser i lovgivningsprocessen kan ikke garantere de ting men kan forhåbentlig være med til at fremme dem.

**Faktaboks: Den Europæiske Union og Danmark**

Et af de tydeligste tegn på omverdenens indflydelse er **Den Europæiske Unions** betydning for dansk økonomi og politik. Danmarks medlemskab af EU har betydning for både borgere, virksomheder og det politiske liv. Borgerne har på grund af EU-medlemskabet fået mulighed for at arbejde og bosætte sig i de andre medlemslande, og vi kan frit handle og rejse på tværs af grænser i hele unionen. Virksomhederne har fået nye store markeder, hvor de kan sælge deres produkter, finde arbejdskraft og samarbejde med virksomheder på tværs af unionens grænser.

Lovgivningen i Danmark er også kraftigt påvirket af vores medlemskab af EU. En stor del af dansk lovgivning stammer direkte eller indirekte fra EU. I 2015 opgjorde Tænketanken Europa, at op imod 58% af lovgivningen i Danmark på en eller anden vis stammer fra EU. Selv om andre opgørelser viser, at EU's indflydelse på lovgivningen i Danmark er noget mindre, er det tydeligt, at EU spiller en væsentlig rolle for dansk lovgivning. Indflydelsen skyldes bl.a., at der i EU vedtages en lang række regler, der gælder i medlemslandene. Det drejer sig bl.a. om de såkaldte **forordninger**, der gælder direkte i Danmark, uden at Folketinget skal involveres. Derudover er den anden vigtige type regler, de såkaldte **direktiver**. Her er der tale om regler, landene skal leve op til, men i Danmark skal Folketinget først lave lovgivning, der sikrer at reglerne indføres. På samme måde skal politikerne i Folketinget sikre, at dansk lovgivning ikke strider imod EU's regler.

For en småstat som Danmark, er EU en mulighed for at gøre sin indflydelse gældende, men samtidig betyder det tætte og forpligtende samarbejde også begrænsninger for Danmarks handlemuligheder. Afvejningen af fordele og ulemper er et politisk ladet spørgsmål.

I tilfældet med klimaloven fra 2019 udsprang lovgivningen af, at Paris-aftalens krav om reduktioner i CO2 udslippet skulle gennemføres i Danmark. Dette mundede ud i et lovforslag som efter forhandlinger med resten af Folketingets partier gik igennem tre behandlinger i Folketinget, hvor loven blev drøftet inden den blev vedtaget ved 3. behandling. Implementeringen af klimaloven sikres bl.a. ved, at den ansvarlige klimaminister løbende skal aflægge rapport til Folketinget og berette om, hvorvidt målsætningerne i klimaloven er blevet nået.